Twee sterf toe taxi teen boom botsDie ongelukstoneel. Foto: ER24 Twee mense is dood en nog een kritiek beseer toe ŉ taxi Sondagaand in Maraisburg, in die weste van Johannesburg, teen ŉ boom gebots het. Russel Meiring, woordvoerder van ER24, het gesê paramedici het omstreeks 19:15 by die toneel in Hoofrifweg opgedaag. Volgens Meiring het hulle die wrak van die taxi teen ŉ groot boom aangetref. “Daar was drie mense in die wrak vasgekeer. Die bestuurder was in ŉ kritieke toestand. Nog twee mense, ŉ man en ŉ vrou, het bewegingloos in die wrak gelê,” het Meiring gesê. “Daar was niks wat vir die twee passasiers gedoen kon word nie en hulle is dood verklaar.” Volgens Meiring moes brandbestryders meganiese toerusting gebruik om die kritiek beseerde bestuurder uit die wrak te bevry. Hy is op die toneel behandel voordat hy na ŉ nabygeleë hospitaal gehaas is. Die polisie ondersoek die ongeluk.